《武侯祠》
清代·任兰枝

丞相祠堂沔阳浒，桧柏森森铁干古。行人指点定军山，月黑天阴闻战鼓。

三分炎祚鼎终存，万马中原气已吞。五丈原头将星落，此间终古藏忠魂。

泱漭寒流向东去，霜郊豁见平芜路。南通剑阁北褒斜，想见当年运筹处。

我来下马拜荒丘，三代而还第一流。绵竹战馀瞻尚死，一门忠烈壮千秋。

作者简介：（1677—1746）江苏溧阳人，字香谷，一字随斋。康熙五十二年一甲二名进士，授编修。雍正元年，直南书房，累迁内阁学士。五年，宣谕安南。历户、兵、工、礼各部尚书。在礼部最久，熟悉朝廷仪制。喜为诗，律句最工，亦工古文辞。有《南楼文集诗集》。